**PRAVILNIK**

**O MJERILIMA ZA UTVRĐIVANJE NESPOSOBNOSTI ZA SAMOSTALAN ŽIVOT I RAD I NEDOSTATKA SREDSTAVA ZA UZDRŽAVANJE**

Članak 1.

Ovim se Pravilnikom propisuju mjerila za utvrđivanje nesposobnosti za samostalan život i rad i nedostatka sredstava za uzdržavanje.

Članak 2.

U smislu ovoga Pravilnika nesposobna za samostalan život i rad je:

1. osoba s navršenih 65 godina života
2. osoba lišena poslovne sposobnosti
3. nezaposlena žena za vrijeme trudnoće i šest mjeseci nakon poroda
4. nezaposleni samohrani otac 6 mjeseci od rođenja djeteta
5. osoba čiju je potpunu nesposobnost za samostalni život i rad utvrdilo nadležno tijelo vještačenja.
6. osoba ovisnik o opojnim drogama, alkoholu ili drugim ovisnostima koja je podvrgnuta odvikavanju u zdravstvenoj ustanovi ili je uključena u provedbu posebnih mjera pomoći ovisniku o opojnim drogama u terapijskoj zajednici, ili drugim organiziranim oblicima pomoći ovisnicima za sve vrijeme dok te okolnosti traju
7. osoba koja se nalazi na smještaju kod pružatelja socijalnih usluga.

Članak 3.

(1) U smislu ovoga Pravilnika smatra se da nema sredstava za uzdržavanje samac ili član kućanstva čiji ostvareni prihod, za mjesec koji prethodi mjesecu u kojem je podnijet zahtjev za ostvarivanje zdravstvene zaštite, nije bio veći od utvrđenog iznosa zajamčene minimalne naknade sukladno  odredbama posebnog propisa kojim se utvrđuje iznos zajamčene minimalne naknade za samca ili člana kućanstva.

(2) U prihod iz stavka 1. ovog članka ne uračunavaju se naknade, dodaci, potpore i drugi primici koji se ne uračunavaju u prihod u postupku priznavanja prava na zajamčenu minimalnu naknadu.

(3) Ako osoba ili član kućanstva može ostvariti prihode iz stavka 1. ovoga članka korištenjem, prodajom ili davanjem u najam imovine koja ne služi njoj ili članovima njezinog kućanstva za podmirenje osnovnih stambenih i drugih osnovnih životnih potreba smatra se da ima sredstava za uzdržavanje.

Članak 4.

Danom stupanja na snagu ovoga Pravilnika prestaje važiti Pravilnik o mjerilima i postupku za utvrđivanje nesposobnosti za samostalan život i rad i nedostatak sredstava za uzdržavanje za osobe s prebivalištem u Republici Hrvatskoj kojima se zdravstvena zaštita ne osigurava po drugoj osnovi („Narodne novine“ br. 39/02).

Članak 5.

Ovaj Pravilnik stupa na snagu osmog dana od dana objave u „Narodnim novinama“.